Για άλλες χρήσεις, δείτε: Αστέρας (αθλητικός σύλλογος).

Ο **Σύλλογος Αθλοπαιδιών Καβάλας** «**Αστέρας**» είναι ελληνικό αθλητικό σωματείο που δραστηριοποιείται στην πόλη της Καβάλας, όπου και βρίσκεται η έδρα του, το Κλειστό Γυμναστήριο Ποταμουδίων. Επίσημο έτος ίδρυσής του είναι το 1978 και έμβλημά του το αστέρι. Αγωνίζεται με χρώματα το κόκκινο, το λευκό και το μπλε. Διατηρεί ενεργά τμήματα καλαθοσφαίρισης για αθλητές όλων των ηλικιακών ομάδων, ενώ κατά την ίδρυσή του διέθετε και ομάδες πετοσφαίρισης.

Τμήμα καλαθοσφαίρισης ανδρών
----------------------------

### Ιστορική αναδρομή

Το ανδρικό τμήμα καλαθοσφαίρισης του Αστέρα Καβάλας διαθέτει στην τροπαιοθήκη του ένα Πρωτάθλημα της Α' Κατηγορίας Ανδρών της Ε.ΚΑ.Σ.Α.ΜΑ.Θ. εκείνο της περιόδου 1994–95. Την περίοδο 1995-96 αγωνίστηκε στο Πρωτάθλημα της Γ' Εθνικής Κατηγορίας, χωρίς να καταφέρει να εδραιώσει την εκεί παραμονή του. Το 1999 ήταν φιναλίστ στον τελικό του Τοπικού Πρωταθλήματος με αντίπαλο τον Ξάνθη Α.Σ. αποτυγχάνοντας να κατακτήσει το τρόπαιο και την άνοδο εφόσον έχασε τη σειρά με 1-2.

Τα επόμενα χρόνια ο Αστέρας περιορίστηκε σε δεύτερο ρόλο στο Τοπικό Πρωτάθλημα. Οι χαμηλές αποδόσεις των έτερων ομάδων της πόλης, Α.Ο. Καβάλα και Ηρακλή Καβάλας, στάθηκαν αφορμή για την υλοποίηση ενός σχεδίου που υπήρχε για χρόνια στη σκέψη των ανθρώπων του αθλήματος, την ένωση όλων των μπασκετικών δυνάμεων της πόλης για τη δημιουργία ενός ανταγωνιστικού ανδρικού συλλόγου. Σαν αποτέλεσμα ιδρύθηκε η Ένωση Καλαθοσφαίρισης Καβάλας το καλοκαίρι του 2003. Αυτόματα διαλύθηκαν τα επί μέρους ανδρικά τμήματα, αφήνοντας ενεργές ορισμένες ομάδες υποδομής. Όλα αυτά τα χρόνια ο Αστέρας διατήρησε το τμήμα Παίδων.

Την αγωνιστική περίοδο 2008-09 η Ε.Κ. Καβάλας συμμετείχε για πρώτη φορά στην Α1 Εθνική Κατηγορία ως επαγγελματικό σωματείο (Κ.Α.Ε.) Την ίδια χρονιά ο Αστέρας δραστηριοποίησε ξανά τα τμήματα Ανδρών και Εφήβων του.

Την πρώτη χρονιά μετά την αναβίωσή του, 2008-09, ο Αστέρας διαγωνίστηκε στον Α' Όμιλο της Β' Κατηγορίας Ανδρών της Ε.ΚΑ.Σ.Α.ΜΑ.Θ. καταλαμβάνοντας τη 2η θέση. Την επόμενη περίοδο, 2009-10, οπότε και η Β' Κατηγορία διεξήχθη σε έναν κοινό όμιλο, η ομάδα τερμάτισε στην 6η και πρότελευταία θέση. Τη χρονιά 2010-11 σκαρφάλωσε στην 4η θέση του τελικού βαθμολογικού πίνακα.

Κατά την αγωνιστική περίοδο 2011-12, πάντα στα πλαίσια της Β' Κατηγορίας Ε.ΚΑ.Σ.Α.ΜΑ.Θ. ο Αστέρας τερμάτισε 4ος σε σύνολο 5 ομάδων. Την επόμενη περίοδος όλα τα σωματεία της Ένωσης συμμετείχαν ανεξαιρέτως στην Α' Κατηγορία που χωρίστηκε αρχικά σε δύο Ομίλους: ο Αστέρας κατέλαβε την 7η θέση στην τελική βαθμολογία.

Οι αγώνες και οι προπονήσεις του Αστέρα πραγματοποιούνταν αρχικά στο Πάρκο Φαλήρου και από το 1981 στις εγκαταστάσεις του Κλειστού Γυμναστηρίου Καλαμίτσας. Τα τελευταία χρόνια χρησιμοποιεί ως έδρα το Κλειστό Γυμναστήριο Ποταμουδίων.

### Τρέχουσα αγωνιστική περίοδος

Κατά την τρέχουσα αγωνιστική περίοδο, 2013-14, ο Σ.Α.Κ. Αστέρας διαγωνίζεται στο Πρωτάθλημα της Α1 Κατηγορίας Ανδρών που διοργανώνει η Ε.ΚΑ.Σ.Α.ΜΑ.Θ. και συγκεκριμένα στον Α' Όμιλο.

Έδρα του συλλόγου είναι το Κλειστό Γυμναστήριο Ποταμουδίων, χωρητικότητας 250-300 ατόμων. Πρόεδρος του διοικητικού συμβουλίου είναι ο Κωνσταντίνος Πανακούλιας και έφορος του ανδρικού τμήματος ο Χαράλαμπος Γιαμουρίδης. Καθήκοντα πρώτου προπονητή διατηρεί ο Δημήτρης Αϊβαζίδης.

Τμήμα καλαθοσφαίρισης γυναικών
------------------------------

Το γυναικείο τμήμα καλαθοσφαίρισης του Αστέρα Καβάλας συμμετείχε για πρώτη φορά σε επίσημη διοργάνωση το 1979.

Την αγωνιστική περίοδο 1987-88 κατέκτησε το Πρωτάθλημα Γυναικών της Ε.ΚΑ.Σ.Α.ΜΑ.Θ.  με αποτέλεσμα να αγωνιστεί την επόμενη χρονιά, 1988-89, στην Α' Εθνική Κατηγορία. Δεν κατόρθωσε να διατηρηθεί μακροπρόθεσμα στην κορυφαία αυτή κατηγορία, πέφτοντας στη νεοσύστατη Β' Εθνική την περίοδο 1989-90 και αμέσως μετά στο Τοπικό Πρωτάθλημα.

Περίπου μια δεκαετία μετά, ο Αστέρας σκαρφάλωσε ξανά στην κορυφή του Πρωταθλήματος της Ε.ΚΑ.Σ.Α.ΜΑ.Θ. κατά τις περιόδους 1997–98 και 1999–00. Στη Β' Εθνική επέστρεψε ωστόσο μόλις στο τέλος της περιόδου 2001–02 κατακτώντας τον τέταρτο τίτλο του.

Την περίοδο 2002-03, ο Αστέρας ολοκλήρωσε τις αγωνιστικές του υποχρεώσεις στην 7η θέση του τελικού βαθμολογικού πίνακα του Ομίλου Βορρά της Β' Εθνικής σε σύνολο 12 ομάδων. Εξαιτίας όμως της κατάργησης της κατηγορίας επέστρεψε στο Τοπικό Πρωτάθλημα παρά την καλή του θέση.

Η παραμονή του εκεί υπήρξε σύντομη, καθώς την επόμενη χρονιά, 2003-04, πρώτευσε ξανά στο Πρωτάθλημα Γυναικών της Ε.ΚΑ.Σ.Α.ΜΑ.Θ. εγκαινιάζοντας μια τετραετία στην Α2 Εθνική Κατηγορία. Την περίοδο 2004-05 η ομάδα της Καβάλας τερμάτισε στην 8η θέση σε σύνολο 12 συλλόγων, επαναλαμβάνοντας την ίδια επίδοση και την περιόδο 2005-06, σε σύνολο 14 συλλόγων αυτή τη φορά. Τη χρονιά 2006-07 είχε φτωχότερη συγκομιδή, ολοκληρώνοντας τις αγωνιστικές της υποχρεώσεις στη 10η θέση. Την περίοδο 2007-08 βρέθηκε μία θέση υψηλότερα.

Το καλοκαίρι του 2008 όλα τα τμήματα για αθλήτριες απορροφήθηκαν εξ' ολοκλήρου από την Ε.Κ. Καβάλας. Η ομάδα κορασίδων επανήλθε στις διοργανώσεις της Ε.ΚΑ.Σ.Α.ΜΑ.Θ. την περίοδο 2012-13 προετοιμάζοντας την επαναδημιουργία του τμήματος εφόσον το επιτρέψουν οι συνθήκες.

### Διακεκριμένες καλαθοσφαιρίστριες

Αθλήτριες που φόρεσαν τη φανέλα του Αστέρα κατά την πρόσφατη περίοδο παραμονής του στην Α2 Εθνική ήταν οι ακόλουθες:

* Σωτηρία Μαρίνου
* Κατερίνα Σταματιάδου
* Δώρα Νταΐδου
* Ελένη Κωνσταντινίδου
* Ελευθερία Μπλιθικιώτη

Τμήματα πετοσφαίρισης
---------------------

Κατά την περίοδο ίδρυσης του συλλόγου, καθώς υπήρχε μια ανεπίσημη ομάδα πετοσφαίρισης, το βάρος έπεσε αρχικά στο άθλημα αυτό. Τα πρώτα τμήματα για αθλητές και αθλήτριες συμμετείχαν σε επίσημες διοργανώσεις το καλοκαίρι του 1979.

Το 1984 ο Αστέρας κατέκτησε το Πρωτάθλημα της Γ' Εθνικής Κατηγορίας Ανδρών για τον Όμιλο Ανατολικής Μακεδονίας και Βορείου Ελλάδος. Κατόπιν διεκδίκησε την άνοδό του στη Β' Εθνική Κατηγορία, χάνοντας σε αγώνα μπαράζ από τα Γρεβενά.

Το 1998 το ίδιο τμήμα πανηγύρισε το οικείο του περιφερειακό Πρωτάθλημα, ανεβαίνοντας στη Γ' Εθνική Κατηγορία.

Έμβλημα
-------

Κύριο στοιχείο του εμβλήματος του συλλόγου αποτελεί ο αστέρας.

Παραπομπές
----------

1. 1 2 3 4 5  «Ένωση Καλαθοσφαιρικών Σωματείων Ανατολικής Μακεδονίας και Θράκης» Αρχειοθετήθηκε 2014-07-29 στο Wayback Machine. πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
2. 1 2 3 4  «Πρωτάθλημα και Κύπελλο Ανδρών»[*νεκρός σύνδεσμος*], πληροφορίες στον επίσημο ιστότοπο του συλλόγου.
3. 1 2 3 4 5 6 7 8 9 10 11 12 13 14 15 16 17 18 19  «Ιστορία»[*νεκρός σύνδεσμος*], πληροφορίες στον επίσημο ιστότοπο του συλλόγου.
4. ↑  «Πρωτάθλημα Β' Κατηγορίας Ανδρών 2008-09: Α' Όμιλος»», πληροφορίες στον επίσημο ιστότοπο της Ε.ΚΑ.Σ.Α.ΜΑ.Θ.
5. ↑  «Πρωτάθλημα Β' Κατηγορίας Ανδρών 2009-10», πληροφορίες στον επίσημο ιστότοπο της Ε.ΚΑ.Σ.Α.ΜΑ.Θ.
6. ↑  «Πρωτάθλημα Β' Κατηγορίας Ανδρών 2010-11»[*νεκρός σύνδεσμος*], πληροφορίες στον επίσημο ιστότοπο της Ε.ΚΑ.Σ.Α.ΜΑ.Θ.
7. ↑  «Πρωτάθλημα Β' Κατηγορίας Ανδρών 2011-12» Αρχειοθετήθηκε 2016-03-06 στο Wayback Machine. πληροφορίες στον επίσημο ιστότοπο της Ε.ΚΑ.Σ.Α.ΜΑ.Θ.
8. ↑  «Πρωτάθλημα Ανδρών 2012-13: Θέσεις 5-8», πληροφορίες στον επίσημο ιστότοπο της Ε.ΚΑ.Σ.Α.ΜΑ.Θ.
9. ↑  «Πρωτάθλημα Α1 Κατηγορίας Ανδρών 2013-14: Α' Όμιλος»», πληροφορίες στον επίσημο ιστότοπο της Ε.ΚΑ.Σ.Α.ΜΑ.Θ.
10. ↑  «Έδρα»[*νεκρός σύνδεσμος*], πληροφορίες στον επίσημο ιστότοπο του συλλόγου.
11. ↑  «Διοίκηση»[*νεκρός σύνδεσμος*], πληροφορίες στον επίσημο ιστότοπο του συλλόγου.
12. ↑  «Προπονητές»[*νεκρός σύνδεσμος*], πληροφορίες στον επίσημο ιστότοπο του συλλόγου.
13. 1 2 3 4 5  «Πρωτάθλημα Γυναικών»[*νεκρός σύνδεσμος*], πληροφορίες στον επίσημο ιστότοπο του συλλόγου.
14. 1 2 3 4 5 6  «Βαθμολογίες Πρωταθλημάτων» Αρχειοθετήθηκε 2014-01-21 στο Wayback Machine. πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.

Εξωτερικοί σύνδεσμοι
--------------------

|  |  |
| --- | --- |
| εικονίδιο Καλαθοσφαίριση | Πύλη Καλαθοσφαίριση |

* Σ.Α.Κ. Αστέρας Αρχειοθετήθηκε 2016-01-19 στο Wayback Machine. επίσημος ιστότοπος.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| π • σ • ε
Ομάδες A' Κατηγορίας Ανδρών Ε.ΚΑ.Σ.Α.ΜΑ.Θ. 2021-2022 |
| --- |
|  |
| Α' Όμιλος | 
* Αστέρας Καβάλας
* Ηράκλεια
* Μακεδόνες Κρηνίδων
* Ορφέας Νέου Σκοπού
* Παγγαίο
* Προσοτσάνη
* Ρούπελ Σιδηροκάστρου
* Σέρρες (Α.Ε.)
* Σέρρες (Γ.Σ.)
* Τιτάνες Δράμας
 |  |
|  |
| Β' Όμιλος | 
* Αγία Βαρβάρα
* Α.Ε. Κομοτηνής
* Αίας Κομοτηνής
* Δημοκρίτειο
* Εθνικός Αλεξανδρούπολης
* Ηρακλής Αγίου Ιωάννη
* Θύελλα Φερών
* Καβάλα (Α.Ο.)
* Ολυμπιάδα Αλεξανδρούπολης
 |

 |

|  |  |  |  |  |  |
| --- | --- | --- | --- | --- | --- |
| 

| π • σ • ε
Ομάδες A' Κατηγορίας Γυναικών Ε.ΚΑ.Σ.Α.ΜΑ.Θ. 2021-2022 |
| --- |
|  |
| 0 | 
* Αστέρας Καβάλας
* Εθνικός Αλεξανδρούπολης
* Κομοτηνή
* Λεύκιππος Ξάνθης
 |  |

 |